*****

ΚΑΝΟΝΙΣΜΟΣ (ΕΟΚ) αριθ. 583/83 ΤΗΣ ΕΠΙΤΡΟΠΗΣ

της 15ης Μαρτίου 1983

για την τροποποίηση του κανονισμού (ΕΟΚ) αριθ. 2729/81 όσον αφορά το πιστοποιητικό εξαγωγής για το βούτυρο, κατά παρέκκλιση του κανονισμού (ΕΟΚ) αριθ. 2730/79 όσον αφορά την καταβολή της επιστροφής για το προϊόν αυτό

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1183/82 (2), και ιδίως το άρθρο 13 παράγραφος 3, το άρθρο 17 παράγραφος 4 και το άρθρο 28,

τον κανονισμό (ΕΟΚ) αριθ. 876/68 του Συμβουλίου της 28ης Ιουνίου 1968 περί καθορισμού, στον τομέα του γάλακτος και των γαλακτοκομικών προϊόντων, των γενικών κανόνων σχετικά με τη χορήγηση επιστροφών κατά την εξαγωγή και με τα κριτήρια καθορισμού του ύψους τους (3), όπως τροποποιήθηκε τελευταία από τον κανονισμό (ΕΟΚ) αριθ. 2429/72 (4), και ιδίως το άρθρο 6 παράγραφος 2 δεύτερο εδάφιο και παράγραφος 3,

Εκτιμώντας:

ότι, σύμφωνα με τις παραγράφους 2 και 3 του άρθρου 4 του κανονισμού (ΕΟΚ) αριθ. 2729/81 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 3034/82 (6), κάθε εξαγωγή βουτύρου εξαρτάται από την προσκόμιση πιστοποιητικού εξαγωγής που πρέπει να αναφέρει τη χώρα προορισμού ή τον ειδικό προορισμό·

ότι, για να είναι δυνατόν να παρακολουθείται η εξέλιξη των εξαγωγών βουτύρου, κρίνεται σκόπιμο να προβλέπεται ότι η επιστροφή για τη ζώνη Γ2 ισχύει μόνο για τις εξαγωγές που πραγματοποιούνται με την κάλυψη πιστοποιητικού εξαγωγής που περιλαμβάνει προκαθορισμό της επιστροφής· ότι αποδεικνύεται αναγκαίο να προβλέπεται ότι στο πιστοποιητικό εξαγωγής πρέπει να αναφέρεται υποχρεωτικά ο προορισμός του προϊόντος και να εξασφαλίζεται η τήρηση του υποχρεωτικού αυτού προορισμού, θέτοντας σαν όρο, για τη χορήγηση ενός μέρους της επιστροφής, την προσκόμιση απόδειξης για το ότι το προϊόν έχει φθάσει στον προορισμό του· ότι, για το σκοπό αυτό, πρέπει να προβλέπονται ειδικές διατάξεις που παρεκκλίνουν από τις διατάξεις των κανονισμών (ΕΟΚ) αριθ. 2730/79 (7) και (ΕΟΚ) αριθ. 798/80 (8) της Επιτροπής· ότι πρέπει να αναφέρεται ο προορισμός σύμφωνα με τον τρόπο που αναφέρεται στο παράρτημα του κανονισμού (ΕΟΚ) αριθ. 1098/68 της Επιτροπής (9), όπως τροποποιήθηκε τελευταία από τον κανονισμό (ΕΟΚ) αριθ. 2283/81 (10)·

ότι, με την εισαγωγή των διατάξεων που προβλέπονται στον παρόντα κανονισμό, οι κανονισμοί (ΕΟΚ) αριθ. 3279/82 (11) και (ΕΟΚ) αριθ. 3280/82 (12) στερούνται πλέον αντικειμένου· ότι πρέπει, επομένως, να καταργηθούν οι κανονισμοί αυτοί·

ότι η Επιτροπή Διαχειρίσεως Γάλακτος και Γαλακτοκομικών Προϊόντων δεν διατύπωσε γνώμη εντός της προθεσμίας που τέθηκε από τον πρόεδρό της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 10 του κανονισμού (ΕΟΚ) αριθ. 2729/81 προστίθενται οι ακόλουθοι παράγραφοι:

«3. Όσον αφορά τα προϊόντα που υπάγονται στην κλάση 04.03 του Κοινού Δασμολογίου, τα οποία πρόκειται να εξαχθούν ή να αποσταλούν σε έναν από τους προορισμούς που αναφέρονται στο άρθρο 5 ή 19β του κανονισμού (ΕΟΚ) αριθ. 2730/79, η αίτηση πιστοποιητικού εξαγωγής καθώς και το ίδιο το πιστοποιητικό περιλαμβάνουν, στο τετραγωνίδιο 13, είτε την ένδειξη "ζώνη Γ2" είτε την ένδειξη "ζώνη Γ1 ή προορισμός άλλος εκτός από τη ζώνη Γ1 και Γ2". Το πιστοποιητικό υποχρεώνει να εξαχθεί ή να αποσταλεί το προϊόν προς τον προορισμό αυτό. Επιπλέον, η αίτηση πιστοποιητικού και το πιστοποιητικό περιλαμβάνουν, στο τετραγωνίδιο 13, ενδεικτικά, την τρίτη χώρα προορισμού ή τον ειδικό προορισμό.

Οι ζώνες προορισμού είναι εκείνες που καθορίζονται στον κανονισμό (ΕΟΚ) αριθ. 1098/68.

4. Όσον αφορά τα προϊόντα που υπάγονται στην κλάση 04.03 του Κοινού Δασμολογίου, η επιστροφή που καθορίζεται ισχύει για τις εξαγωγές προς τη ζώνη Γ2 μόνον εφόσον καλύπτεται από πιστοποιητικό εξαγωγής που περιλαμβάνει προκαθορισμό της επιστροφής.

5. Για την καταβολή της επιστροφής για τα προϊόντα που υπάγονται στην κλάση 04.03 του Κοινού Δσμολογίου, εφαρμόζονται οι ακόλουθες ειδικές διατάξεις:

α) Κατά παρέκκλιση των διατάξεων του άρθρου 9 παράγραφος 1 και των άρθρων 21, 22 και 24 του κανονισμού (ΕΟΚ) αριθ. 2730/79 και με την επιφύλαξη της εφαρμογής του άρθρου 10 του κανονισμού αυτού, καταβάλλεται ποσό ίσο με το 80 % του ύψους της επιστροφής που εφαρμόζεται στην εξαγωγή, αφού προσκομιστεί η απόδειξη που αναφέρεται στο άρθρο 9 παράγραφος 1 δεύτερη περίπτωση του κανονισμού αυτού.

β) Σε περίπτωση προκαταβολής της επιστροφής, το ποσό που προκύπτει από την εφαρμογή του άρθρου 6 παράγραφος 3 πρώτη φράση του κανονισμού (ΕΟΚ) αριθ. 798/80, αντικαθίσταται από ποσό που υπολογίζεται αφού ληφθεί υπόψη το 80 % του ποσοστού της επιστροφής που εφαρμόζεται κατά την εξαγωγή.

γ) Το υπόλοιπο ποσό της επιστροφής καταβάλλεται αφού προσκομιστεί η απόδειξη της εισαγωγής του προϊόντος σ' εναν από τους υποχρεωτικούς προορισμούς που αναφέρονται στο πιστοποιητικό εξαγωγής σύμφωνα με τις παραγράφους 3 και 4.

Εφαρμόζονται οι διατάξεις των άρθρων 19β και 20, παράγραφοι 2, 3, 4, 5 και 6 του κανονισμού (ΕΟΚ) αριθ. 2730/79.

δ) Κατά την έννοια της παρούσας παραγράφου, το ποσοστό της επιστροφής που εφαρμόζεται κατά την εξαγωγή είναι:

- το προκαθορισμένο ποσοστό, σε περίπτωση που η επιστροφή προκαθορίζεται,

- το ποσοστό κατά την ημέρα ολοκλήρωσης των τελωνειακών διατυπώσεων εξαγωγής ή την ημέρα αποδοχής της δήλωσης που αναφέρεται στο άρθρο 3 παράγραφος 2 του κανονισμού (ΕΟΚ) αριθ. 798/80, σε περίπτωση μη προκαθορισμού της επιστροφής.»

Άρθρο 2

Οι διατάξεις του άρθρου 10 παράγραφοι 3, 4 και 5 του κανονισμού (ΕΟΚ) αριθ. 2729/81 δεν εφαρμόζονται, όταν το πιστοποιητικό εξαγωγής που χρησιμοποιείται έχει ζητηθεί πριν από την ημερομηνία έναρξης της ισχύος του παρόντος κανονισμού.

Άρθρο 3

Οι κανονισμοί (ΕΟΚ) αριθ. 3279/82 και (ΕΟΚ) αριθ. 3280/82 καταργούνται.

Άρθρο 4

Ο παρών κανονισμός αρχίζει να ισχύει στις 16 Μαρτίου 1983.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 15 Μαρτίου 1983.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 148 της 28. 6. 1968, σ. 13.

(2) ΕΕ αριθ. L 146 της 20. 5. 1982, σ. 1.

(3) ΕΕ αριθ. L 155 της 3. 7. 1968, σ. 1.

(4) ΕΕ αριθ. L 264 της 23. 11. 1972, σ. 1.

(5) ΕΕ αριθ. L 272 της 26. 9. 1981, σ. 19.

(6) ΕΕ αριθ. L 320 της 17. 11. 1982, σ. 5.

(7) ΕΕ αριθ. L 317 της 12. 12. 1979, σ. 1.

(8) ΕΕ αριθ. L 87 της 1. 4. 1980, σ. 42.

(9) ΕΕ αριθ. L 184 της 29. 7. 1968, σ. 10.

(10) ΕΕ αριθ. L 223 της 8. 8. 1981, σ. 10.

(11) ΕΕ αριθ. L 348 της 8. 12. 1982, σ. 7.

(12) ΕΕ αριθ. L 348 της 8. 12. 1982, σ. 12.